钦定古今图书集成/明伦汇编/氏族典/第621卷 > 《凌迪知万姓统谱》 > 达奚长儒
## 钦定古今图书集成/明伦汇编/氏族典/第621卷 > 《凌迪知万姓统谱》 > 达奚长儒

按《隋书达奚长儒传》：“长儒字富仁，代人也。祖俟，魏定
州刺史。父庆，骠骑大将军，仪同三司。长儒少怀节操，
胆略过人。十五，袭爵乐安公，周太祖引为亲信。平蜀
之役，恒为先锋，攻城野战，所当必破之。除车骑大将
军，仪同三司。从帝平齐，迁上开府，进爵成安郡公。宣
政元年，除左前军勇猛中大夫。后与乌丸轨围陈将”
吴明彻于吕梁，水陆俱发，大破之，获吴明彻。以功进
位大将军。高祖受禅，进位上大将军，封蕲春郡公。开
皇二年，突厥沙钵略可汗寇掠而南，诏以长儒为行
军总管，率众二千击之。长儒兵皆力战，卤意大沮。授
宁州刺史。寻转鄜州刺史，母忧去职。长儒性至孝，水
浆不入口五日，毁悴过礼，殆将灭性。天子嘉叹，起为
夏州总管，复转荆州总管。岁馀卒官。谥曰威。子嵩，大
业时官至太仆少卿。